Document ID: 32000D0746

Απόφαση του Συμβουλίου
της 27ης Νοεμβρίου 2000
που επιτρέπει στη Γαλλική Δημοκρατία να εφαρμόσει μέτρο παρέκκλισης από το άρθρο 11 της έκτης οδηγίας (77/388/ΕΟΚ) σχετικά με το κοινό σύστημα φόρου προστιθέμενης αξίας
(2000/746/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), εφεξής καλούμενη "έκτη οδηγία ΦΠΑ", και ιδίως το άρθρο 27,
την πρόταση της Επιτροπής,
Εκτιμώντας τα ακόλουθα:
(1) Με επιστολή που πρωτοκολλήθηκε στη Γενική Γραμματεία της Επιτροπής στις 17 Μαΐου 2000, η κυβέρνηση της Γαλλίας ζήτησε, βάσει του άρθρου 27 της έκτης οδηγίας ΦΠΑ, την άδεια να εφαρμόσει μέτρο παρέκκλισης από το άρθρο 11 τίτλος Α παράγραφος 1 στοιχείο α) της εν λόγω οδηγίας.
(2) Δυνάμει του άρθρου 27 παράγραφος 1 της έκτης οδηγίας ΦΠΑ, το Συμβούλιο, κατόπιν προτάσεως της Επιτροπής, επιτρέπει ομόφωνα σε κάθε κράτος μέλος τη λήψη ειδικών μέτρων παρέκκλισης από την εν λόγω οδηγία με σκοπό την απλοποίηση της είσπραξης του φόρου ή την αποτροπή περιπτώσεων φορολογικής απάτης ή φοροδιαφυγής.
(3) Σύμφωνα με το προαναφερόμενο άρθρο 27, τα λοιπά κράτη μέλη ενημερώθηκαν σχετικά με την αίτηση της Γαλλικής Δημοκρατίας με επιστολή της 14ης Ιουνίου 2000.
(4) Στο άρθρο 11 τίτλος Α παράγραφος 1 στοιχείο α) της έκτης οδηγίας ΦΠΑ ορίζεται, καταρχήν, ότι η φορολογική βάση για τις παραδόσεις αγαθών και την παροχή υπηρεσιών συνίσταται σε οτιδήποτε αποτελεί την αντιπαροχή την οποία έλαβε ή πρόκειται να λάβει για τις πράξεις αυτές ο προμηθευτής ή ο παρέχων τις υπηρεσίες από τον αγοραστή, τον λήπτη ή τρίτο πρόσωπο.
(5) Κατά παρέκκλιση αυτών των διατάξεων, η Γαλλική Δημοκρατία ζήτησε την άδεια να συμπεριλάβει, στη φορολογική βάση των συναλλαγών που αφορούν τη μεταποίηση του επενδυτικού χρυσού, την αξία της πρώτης ύλης που παρέχεται από τον αποδέκτη της υπηρεσίας και η οποία χρησιμοποιείται για την κατασκευή του τελικού προϊόντος.
(6) Η παρέκκλιση αυτή αποσκοπεί στην αποτροπή της αθέμιτης εφαρμογής της απαλλαγής από τη φορολογία για τον επενδυτικό χρυσό και, ως εκ τούτου, στην πρόληψη ορισμένων περιπτώσεων φορολογικής απάτης ή φοροδιαφυγής. Συνεπώς, πληροί τις προϋποθέσεις που καθορίζονται στο άρθρο 27 της έκτης οδηγίας ΦΠΑ.
(7) Οι κυριότερες μορφές φορολογικής απάτης και φοροδιαφυγής συνίστανται στην αγορά, σε πρώτη φάση, επενδυτικού χρυσού που απαλλάσσεται του ΦΠΑ ο οποίος στη συνέχεια μετατρέπεται σε κοσμήματα ή σε άλλα αγαθά δίχως να επιβάλλεται ΦΠΑ στην αξία του επενδυτικού χρυσού που περιλαμβάνεται στην εν λόγω συναλλαγή.
(8) Η παρέκκλιση χορηγείται έως τις 31 Δεκεμβρίου 2004, έτσι ώστε να καταστεί δυνατή η αξιολόγηση της ορθότητας του μέτρου παρέκκλισης, λαμβανομένης υπόψη της εξέλιξης της εφαρμογής του ειδικού καθεστώτος για τον επενδυτικό χρυσό που θεσπίσθηκε με την οδηγία 98/80/ΕΚ(2).
(9) Το μέτρο παρέκκλισης δεν έχει αρνητικές επιπτώσεις για τους ιδίους πόρους των Ευρωπαϊκών Κοινοτήτων που προέρχονται από το φόρο προστιθέμενης αξίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 11 τίτλος Α παράγραφος 1 στοιχείο α) της έκτης οδηγίας ΦΠΑ, επιτρέπεται στη Γαλλική Δημοκρατία να συμπεριλάβει, στη βάση επιβολής του οφειλομένου φόρου για την παροχή αγαθών ή υπηρεσιών που περιέχουν την επεξεργασία του απαλλασσόμενου από το φόρο επενδυτικού χρυσού, την αξία του χρυσού που περικλείει το τελικό προϊόν, η οποία αντιστοιχεί στην τρέχουσα τιμή αγοράς του επενδυτικού χρυσού.
Άρθρο 2
Η άδεια που χορηγείται δυνάμει του άρθρου 1 λήγει στις 31 Δεκεμβρίου 2004.
Άρθρο 3
Η παρούσα απόφαση απευθύνεται στη Γαλλική Δημοκρατία.
Βρυξέλλες, 27 Νοεμβρίου 2000.

Labels: 2
1
3
18
15